Inkassofirmaet HornskovVindberg vinder sag over håndværker, der skrev flere kritiske kommentarer på Trustpilot

TIP OS: Kender du mere til sagen eller lignende forhold? Send os en mail

Kunder hos det københavnske inkassofirma HornskovVindberg skal i den grad passe på, hvad de skriver og siger om firmaet.

For selv i de tilfælde, hvor inkassofirmaets arbejde ikke er pengene værd, har kunderne absolut ingen ret til at klage offentligt over det.

I betingelserne for at være kunde hos HornskovVindberg ligger nemlig en klausul om total tavshed, som nu koster 'Din Hvidevare Reparatør ApS' i Herlev mere end 30.000 kroner.

Se også: Jens lagde kritik på Trustpilot: Nu kræver firma 10.000 kroner fra ham

Skuffet over dommen

Retten i Glostrup har netop givet HornskovVindberg ret i, at firmaets kunder aldrig må brokke sig over firmaets sagsbehandling, priser eller service. Og slet ikke i opslag på Trustpilot:

- Nu skal jeg jo passe på, hvad jeg siger, lyder det fra Jens Højgaard, der ejer 'Din Hvidevare Reparatør ApS'.

- Men jeg er naturligvis skuffet over dommen.

Sådan så en af anmeldelserne ud, som Jens Højgaard nu er dømt for at have skrevet.

Følte sig snydt

Ekstra Bladet deltog i retsmødet, hvor Jens Højgaard fortalte, at en kontoransat ved at svare på en sms fra HornskovVindberg på hans vegne havde sagt ja til de opdaterede betingelser med den skrappe tavshedsklausul. Betingelser, som Jens Højgaard altså flere gange overtrådte ved at kritisere inkassofirmaet på Trustpilot.

Det gjorde han, fordi han var stærkt utilfreds med firmaets manglende indsats og videreførelsen af et ubrugeligt abonnement, han mente var blevet lovet skulle stoppe af sig selv.

Et vidne fra HornskovVindberg forklarede derimod, at en sms var en helt normal måde at sikre sig, at kunderne havde accepteret betingelserne, der betyder en bod på 5000 kroner om dagen, indtil kritikken fjernes igen. Vidnet afviste også, at Jens Højgaard havde fået regninger for andet, end han selv havde sagt ja til.

Og retten bakker altså inkassofirmaet op i, at Jens Højgaard har overtrådt det, hans firma har sagt ja til.

I mindst en tidligere sag ved Retten i Herning har inkassofirmaet i øvrigt også fået opbakning til deres tavshedspolitik.

Du kan herunder se et uddrag af betingelserne, der begrænser kundernes ret til at udtale sig kritisk om HornskovVindberg:

Koster 10.000 i dummebøde

Mens Jens Højgaard altså har forbud mod at sige noget som helst om inkassofirmaet, har han ikke noget imod at sige sin mening om Trustpilot:

- Det er uforståeligt for mig, at Trustpilot fortsat lader HornskovVindberg ligge på deres hjemmeside.

- Det er useriøst, at man kan have et firma liggende, som helt åbenlyst fjerner negativ kritik med trusler og sagsanlæg, mener han.

Selv om Jens Højgaard som nævnt er stærkt utilfreds med dommen, fraråder hans advokat at anke. Den koster derfor håndværkeren 10.000 kroner i 'dummebøde' - eller konventionalbod - for i to dage at have kommenteret negativt på Trustpilot.

Hertil kommer sagsomkostninger og andre udgifter på godt 20.000 kroner til modparten plus hans egen advokatregning.

Denne advarsel møder brugerne på Trustpilot, når de søger efter anmeldelser af inkassofirmaet. Skærmdump

Trustpilot: Sagen har fået konsekvenser

Hos Trustpilot bekræfter kommunikationschef Alexander Tolstrup, at HornskovVindberg fortsat har en profil på tjenesten. Men det er helt bevidst, at profilen bliver liggende:

- Trustpilot tager stærkt afstand fra enhver form for begrænsning af ytringsfriheden, og det er i strid med vores retningslinjer, hvis man pålægger sine kunder at ytre sig i en bestemt retning. Det er afgørende for os, at vores brugere kan ytre sig både positivt og negativt, forklarer Alexander Tolstrup.

- Netop fordi vi værner om brugerens ytringsfrihed, fjerner vi ikke virksomhedsprofiler fra Trustpilot, da vi ikke vil fratage brugerne mulighed for at dele deres oplevelser med hinanden.

- Det er også vigtigt for os, at vi kan advare forbrugerne, hvis vi ser virksomheder, der overtræder vores retningslinjer, forklarer Alexander Tolstrup, der understreger, at profilerne på Trustpilot automatisk oprettes, når en bruger skriver en anmeldelse af en konkret virksomhed.

Tidligere markedsførte HornskovVindberg sig massivt som Danmarks bedste inkassofirma på Trustpilot. I dag har de mistet retten til det at gøre det, fordi de undertrykker negative anmeldelser med store 'dummebøder' til kunderne. Skærmdump

Og sagen, som Trustpilot betragter som meget usædvanlig, har fået konsekvenser for HornskovVindberg:

- HornskovVindberg ønskede ikke at fjerne bestemmelsen, der forhindrer deres kunder i at skrive negative anmeldelser om dem på Trustpilot, siger Alexander Tolstrup fra Trustpilot.

- Vi ophævede derfor aftalen med virksomheden i starten af januar 2017, hvilket fratager HornskovVindberg adgangen til at bruge Trustpilot i deres markedsføring.

Ekstra Bladet har bedt HornskovVindberg om en kommentar til dommen. Firmaets kommentar til, hvorfor stævningen oprindeligt blev udtaget kan læses herunder.

TIP OS: Kender du mere til sagen eller lignende forhold? Send os en mail